ญาติ “เสี่ยชูวงษ์” ยื่นหลักฐานเพิ่ม ตำรวจเรียกประชุมสรุปคดี 17 ก.ย.นี้
ภรรยา-พี่สาว "เสี่ยชูวงษ์" ยื่นหลักฐานเพิ่ม ประกอบด้วยภาพถ่ายวันเกิดเหตุ-เสื้อผ้าของนายชูวงษ์ที่ใช้ในวันเกิดเหตุ ตำรวจเรียกประชุมสรุปคดีโอนหุ้น 17 ก.ย.นี้
14 ก.ย. 2558

นางศิริรัตน์ แซ่ตั๊ง ภรรยาของนายชูวงษ์ แซ่ตั๊ง และนางสาววันเพ็ญ ธนธรรมศิริ พี่สาว พร้อมด้วยนายเอนก คำชุ่ม ทนายความ ได้นำพยานหลักฐานในคดีการเสียชีวิตของนายชูวงษ์มามอบให้พนักงานสอบสวนของกองปราบปรามเพิ่มเติม ประกอบด้วย ภาพถ่ายในวันเกิดเหตุ ทั้งจากอาสาสมัครกู้ภัย  ประชาชนที่มามุงดูเหตุการณ์ และจากครอบครัวที่ได้ถ่ายไว้ในวันเกิดเหตุ  รวมถึงเสื้อผ้า รองเท้า กระเป๋า และถุงกอล์ฟ ที่นายชูวงษ์ใช้ในวันเกิดเหตุ พร้อมกับสมุดเบอร์โทรศัพท์ส่วนตัว
โดยทนายความ ยืนยันว่าหลักฐานที่ทางครอบครัวนำมามอบให้พนักงานสอบสวนกองปราบปรามในวันนี้เป็นหลักฐานใหม่ เพื่อให้ตำรวจนำไปตรวจสอบ และใช้ประกอบสำนวนคดีการเสียชีวิตจองนายชูวงษ์ ส่วนการตั้งข้อสังเกตว่า มีการวางยาพิษก่อนที่นายชูวงษ์จะเสียชีวิตหรือไม่นั้น ทางครอบครัวไม่ขอแสดงความคิดเห็น ขอให้เป็นหน้าที่ของตำรวจในการพิสูจน์ข้อเท็จจริงตามพยานหลักฐาน
ด้าน พล.ต.ต.อัคราเดช พิมลศรี ผู้บังคับการปราบปราม เปิดเผยว่า ขณะนี้พนักงานสอบสวนยังไม่มีการสรุปประเด็นการเสียชีวิตของนายชูวงษ์ว่าเป็นอุบัติเหตุหรือฆาตกรรม แต่ขณะนี้ได้มีการเก็บรวบรวมกล้องวงจรปิดตามเส้นทางครบทั้งหมดแล้ว และยังต้องรอข้อมูลสำคัญอื่นๆ อีก เช่นสำนวนการชันสูตรศพนายชูวงษ์ที่สถานีตำรวจนครบาลอุดมสุขยังไม่ได้ส่งมาให้ 
นอกจากนี้ยังได้ประสานผู้เชี่ยวชาญเรื่องรถยนต์ และหน่วยงานที่เกี่ยวข้อง เข้าจำลองเหตุการณ์ ในบริเวณจุดเกิดเหตุอีกครั้ง เพื่อหาความเชื่อมโยงของเหตุการณ์ ในสัปดาห์นี้ ซึ่งคาดว่าการจำลองเหตุการณ์จะได้ความชัดเจนมากขึ้น
สำหรับคดีการโอนหุ้นมีความคืบหน้าไปกว่า 90% หลังจากได้ข้อมูลสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ในประเด็นที่พนักงานสอบสวนยังติดใจสงสัยนั้น คาดว่าภายในวันที่ 17 ก.ย.นี้จะมีการเรียกประชุมพนักงานสอบสวนอีกครั้งเพื่อสรุปคดีในส่วนนี้ ส่วนการออกหมายจับผู้เกี่ยวข้องในคดีเพิ่มเติม ต้องพิจารณาจากพยานหลักฐานอย่างละเอียดก่อนดำเนินการ